b'\n_START_ARTICLE_\nVikunja\n_START_SECTION_\nUlkon\xc3\xa4k\xc3\xb6\n_START_PARAGRAPH_\nVikunja on pienin kameliel\xc3\xa4imist\xc3\xa4; sen ruumiin pituus on 120 cm ja s\xc3\xa4k\xc3\xa4korkeus 90 cm. Sen paksu villaturkki on vaaleanruskeaa, vatsapuolelta valkoista. Hienon villansa takia vikunja mets\xc3\xa4stettiin l\xc3\xa4hes sukupuuttoon. 1500-luvulla kanta oli useita miljoonia, mutta 1960-luvun loppuun tultaessa alle 10\xc2\xa0000. Vikunja on nykyisin kokonaan rauhoitettu, ja kanta on k\xc3\xa4\xc3\xa4ntynytkin nousuun, vaikka salamets\xc3\xa4stys onkin edelleen ongelma. Vikunjoita on nykyisin jo noin 350\xc2\xa0000.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nVikunjaa tavataan Etel\xc3\xa4-Amerikan Andien ruohostomailla 3\xc2\xa0200\xe2\x80\x934\xc2\xa0800 metrin korkeudessa. Se on sopeutunut hyvin vuoristoel\xc3\xa4m\xc3\xa4\xc3\xa4n. Vikunja k\xc3\xa4ytt\xc3\xa4\xc3\xa4 tehokkaasti vuoriston v\xc3\xa4h\xc3\xa4n hapen ja pystyy juoksemaan ohuessa vuoristoilmassakin 47 km/h.\n_START_SECTION_\nElintavat\n_START_PARAGRAPH_\nVikunja k\xc3\xa4ytt\xc3\xa4\xc3\xa4 ravintonaan matalia ruohoja. Saadakseen suolaa se nuolee suolapitoisia kivi\xc3\xa4 ja juo suolavett\xc3\xa4._NEWLINE_Vikunjat el\xc3\xa4v\xc3\xa4t laumoissa, jotka koostuvat koiraasta, 5\xe2\x80\x9315 naaraasta ja poikasista. Laumalla on keskim\xc3\xa4\xc3\xa4rin noin 18 neli\xc3\xb6kilometrin suuruinen asuinalue, jolta ne saavat ruokansa ja jota koiras suojelee._NEWLINE_Vikunjoiden pariutuminen tapahtuu maalis\xe2\x80\x93huhtikuussa. Naaras on tiineen\xc3\xa4 330\xe2\x80\x93410 vuorokautta, jonka j\xc3\xa4lkeen se synnytt\xc3\xa4\xc3\xa4 yhden poikasen, jota se hoitaa kymmenen kuukautta. Poikanen tulee itsen\xc3\xa4iseksi 12\xe2\x80\x9318 kuukauden ik\xc3\xa4isen\xc3\xa4. Nuoret koiraat muodostavat omia ryhmi\xc3\xa4, ja naaraat etsiv\xc3\xa4t lauman, johon liitty\xc3\xa4.'